b"\n_START_ARTICLE_\nReligioses de la Puresa de Maria\n_START_SECTION_\nHist\xc3\xb2ria\n_START_PARAGRAPH_\nLa congregaci\xc3\xb3 fou fundada per Gaietana Alberta Gim\xc3\xa9nez i Adrover qui, amb algunes de les alumnes de la primera promoci\xc3\xb3 de mestres de l'Escola Normal de Mallorca que dirigia, van decidir de formar una congregaci\xc3\xb3 religiosa dedicada a l'ensenyament que continu\xc3\xa9s l'obra iniciada per la fundadora al Reial Col\xc2\xb7legi de la Puresa, que havia reformat i on havia iniciat una innovadora reforma pedag\xc3\xb2gica. Tom\xc3\xa0s Rullan, vicari dioces\xc3\xa0 de Mallorca, don\xc3\xa0 el seu suport i Alberta en redact\xc3\xa0 les constitucions i estatuts, donant origen a la Congregaci\xc3\xb3 de Religioses de la Puresa de Maria._NEWLINE_El bisbe don\xc3\xa0 l'autoritzaci\xc3\xb3 el 19 de setembre de 1874, quan se'n constitu\xc3\xad la primera comunitat, a l'antic Col\xc2\xb7legi de la Puresa de Palma, formada per: Alberta Gim\xc3\xa9nez, Maria Aloi, Caterina Forn\xc3\xa9s, Magdalena Frau, Dolors Guardiola i Caterina Togores. El 2 d'agost de 1892 s'aprovaren les constitucions, i a partir de 1897 comen\xc3\xa7aren a obrir-se centres fora de Mallorca (fins llavors n'hi havia a Manacor i Inca), a Val\xc3\xa8ncia. El 10 de maig de 1901, el papa Lle\xc3\xb3 XIII va aprovar l'institut._NEWLINE_Redu\xc3\xafdes a Mallorca durant diverses d\xc3\xa8cades, s\xe2\x80\x99expandiren primer per Llevant i despr\xc3\xa9s pel sud-est peninsular, Catalunya i Can\xc3\xa0ries. Actualment mantenen especial pres\xc3\xa8ncia a Mallorca (Palma, Inca, Manacor), a m\xc3\xa9s de Val\xc3\xa8ncia, Santa Cruz De Tenerife, Madrid, Granada i Sant Cugat del Vall\xc3\xa8s (Barcelona) (1974, abans a Barcelona des del 1950)."